《题赵诚甫养恬轩》
宋代·晁公溯

本朝流泽长，后世多宗英。
故老称先生，往往如咸平。
及见后来秀，亦皆有典刑。
辟疆好清静，虽仕不近名。
每笑黄须儿，鞍马勤远征。
功成不过侯，弹雀良自轻。
养恬一室内，尤见避世情。
帝欲睦其族，赐禄恩甚荣。
不烦亲指呼，卧护铃下兵。
优游有余乐，轩窗亦虚明。
客来愿置醴，庶无忘穆生。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。